ᓴᔅ ᒪᒃ ᒋ ‍ ᐸᓱᓇᑯᓂᔪᐤ ᒍᐤ ᐃᔪᒡ ᑲᒋ ‍ ᒥᑯᓴᒡ,
ᐎᒪᔅᑲᒐᐅ-ᒥᑯᓴᐅᓐ ᑲ ‍ ᐃᓯᓂᐧᑲᑕᔨᒡ,
ᐊᑯ ᐊᓐᑕ ᒋᕈᓯᓕᒥᒡ ᒂ ‍ ᐃᑐᑕᑦ ᒋᓴᔅ᙮
ᐊᓐᑕ ᒪᒃ ᒋᓴᐊᔭᒥᐊᐅᒋᐛᐱᒡ ᒐ ᐊᑎ ‍ ᐱᒐᑦ,
ᒋ ‍ ᐛᐱᒪᐤ ᓇᐸᐛ ᐊ ‍ ᐊᑕᐛᔨᒋ ᒥᔅᑐᓴ ᑭᔭ ᒪᔭᑕᓂᓴ ᑭᔭ ᐱᔭᓯᓴ,
ᑭᔭ ᐊᓂᔭ ᑲ ‍ ᒥᔅᑯᑐᓇᔨᒋ ᓱᓇᔭᔪᐤ ᐊ ‍ ᐊᐱᔨᒋ ᐊᓐᑕ᙮
ᐊᑯ ᒂ ‍ ᐅᓯᑕᑦ ᐱᓯᔅᑕᐃᑭᓂᔪᐤ ᐊᐱᓯᔪᐤ ᐊ ‍ ᐊᐱᒋᑕᑦ,
ᐊᑯ ᒂ ‍ ᐎᐎᑎᓴᐛᑦ ᐊᓂᔭᔪᐛ ᑲ ‍ ᐊᑕᐛᔨᒋ ᑭᔭ ᐊᓂᔭ ᐊᐛᓯᓴ ᐊᓐᑕ ᒋᓴᐊᔭᒥᐊᐅᒋᐛᐱᒡ,
ᑕᐱᔅᑯᓐ ᐊᓂᔭ ᒪᔭᑕᓂᓴ ᑭᔭ ᐊᓂᔭ ᒥᔅᑐᓴ᙮
ᒋ ‍ ᒂᑎᐳᐛᐱᓂᒺᐤ ᑭᔭ ᐅᒥᒋᓱᐛᑭᓇᑎᑯᔪᐛ ᐊᓂᔭ ᑲ ‍ ᒥᔅᑯᑐᓂᒥᔨᒋ ᓱᓇᔭᔪᐤ,
ᒂ ‍ ᐃᒐᐛᐱᓂᒺᑦ ᐊᓂᔭ ᐅᓱᓇᔭᓂᒥᔪᐤ᙮
ᒋ ‍ ᐃᑕᐤ ᒪᒃ ᐊᓂᔭ ᐱᔭᓯᓴ ᑲ ‍ ᐊᑕᐛᒐᔨᒋ,
“ᒪᒋᒄ ᓇᑕ ᐎᐎᑕᐊᐧᑯᒡ ᐊᓐᒡ᙮
ᓄᑕᐎᔾ ᐅᔭ ᐎᒡ,
ᓇᒪᔭᐤ ᐅ ᐊᑕᐛᐅᒋᐛᑉ᙮
ᐊᑯᓐ ᐊᑯ ᐃᔅᐱᔅ ᐊᑕᐛᒄ ᒐᒂᓐ ᐅᑕ᙮”
ᐅᒋᔅᒋᓄᐊᒧᐛᑭᓇ ᒪᒃ ᒋ ᐅᒋ ‍ ᒋᔅᒋᓯᔪᐛ ᐊᓐᑕ ᒥᓯᓇᐃᑭᓂᒡ ᑲ ‍ ᐃᑎᔅᑕᔨᒡ,
ᓇᔅᒡ ᓂᑭ ‍ ᓴᑯᒋᐃᑯᓐ ᓇᔅᒡ ᐊ ‍ ᓴᒋᑕᔭᓐ ᒋᒡ᙮
ᐊᑯ ᐊᓂᔭᔪᐛ ᒍᐤ ᐃᔪᐛ ᑲ ‍ ᓂᑲᓂᔅᑯᐛᔨᒋ ᒂ ᐸᒋ ‍ ᓂᑐᐛᐱᒥᑯᑦ,
ᒂ ‍ ᐃᑎᑯᑦ,
“ᐊᐛᓐ ᑲ ‍ ᐃᑎᓱᒥᔅᒃ ᐊᓐ ᑲ ‍ ᐃᑐᑎᒥᓐ,
ᒐᒄ ᒪᒥᔅᑲᒡ ᐃᑐᐅᓐ ᒐᒋ ᐛᐸᑎᔨᔭᒡ ᑕᑈ ᒋᓴᒪᓂᑐᐤ ᐊᒋ ‍ ᐃᑎᓱᒥᔅᒃ ᒐᒋ ᐃᑐᑎᒥᓐ ᐊᓐ ᑲ ‍ ᐃᑐᑎᒥᓐ ?”
ᐊᑯ ᒋᓴᔅ ᒂ ᐃᓯ ‍ ᐎᑎᒧᐛᑦ,
“ᓂᓱᐅᓇᒋᑕᒄ ᐅ ᒋᓴᐊᔭᒥᐊᐅᒋᐛᑉ,
ᓂᔅᑐ ᒋᓯᑲᐛ ᒪᒃ ᐃᔅᐱᔅ ᒥᓐ ᑯᑎᒡ ᓂᑭ ‍ ᐎᔨᑲᐳᐅᑕᓐ᙮”
ᐊᑯ ᒂ ‍ ᐃᑕᒡ,
“ᓂᔅᑐ ᒋᓯᑲᐛ ᐊ ᐃᔅᐱᔅ ᓴᔅ ᒥᓐ ᒋᑭ ᒋ ‍ ᐎᔨᑲᐳᐅᑕᓐ ?
ᓇᐎᔪᐤ ᐊᓱ ᐊᓱᑕᒡ ᑕᑐ ᐱᐳᓇ ᒋ ‍ ᑎᓯᐧᑲᑭᓄᐤ ᐅ ᒋᓴᐊᔭᒥᐊᐅᒋᐛᑉ ᑲ ‍ ᐎᔨᑲᐳᐅᑕᑭᓄᐅᒡ᙮”
ᐎᔪᐤ ᐊᓂᔭ ᑲ ‍ ᐊᔨᒧᑕᐧᒃ ᒋᓴᔅ ᐊᓂᔭ ᑲ ‍ ᐃᔅᒋᔄᑦ ᒐᒋ ᐎᔨᑲᐳᐅᑕᑦ ᐊᔭᒥᐊᐅᒋᐛᐱᔪᐤ ᓂᔅᑐ ᒋᓯᑲᐛ ᐃᔅᐱᔅ᙮
ᐃᔅᐱ ᒪᒃ ᑲ ‍ ᐅᓂᔅᑲᓇᑭᓄᐅᑦ ᓂᐳᐅᓂᒡ ᐅᒡ,
ᐊᑯ ᒂ ‍ ᒋᔅᒋᓯᔨᒋ ᐊᓂᔭ ᐅᒋᔅᒋᓄᐊᒧᐛᑭᓇ ᐅᔭ ᑲ ‍ ᐃᔅᒋᔄᑦ᙮
ᒋ ‍ ᑕᑈᑎᒧᒡ ᒪᒃ ᑕᓐ ᐊ ‍ ᐃᑎᔅᑕᔨᒡ ᒋᓴᒪᓂᑐᐛ ᐅᑦ ᐃᔨᒧᐅᓂᔨᒡ ᑭᔭ ᑕᓐ ᑲ ‍ ᐃᔅᒋᔄᔨᒋ ᒋᓴᓴ᙮
ᒪᒂᒡ ᒪᒃ ᒋᓴᔅ ᑲ ‍ ᑕᑦ ᐊᓐᑕ ᒋᕈᓯᓕᒥᒡ ᐊᓂᔭ ᒪᒂᒡ ᑲ ‍ ᒥᑯᓴᓄᐎᒡ ᐎᒪᔅᑲᒐᐅ-ᒥᑯᓴᓂᔪᐤ,
ᒥᒐᑦ ᐊᐛᔪᐛ ᒋ ‍ ᑕᑈᔭᔨᒥᑯᐤ ᐎᔾ ᑕᑈ ᐊ ‍ ᐊᐎᑦ ᙭ ᐃᔅᐱ ᑲ ‍ ᐛᐱᒥᑯᑦ ᐊ ‍ ᒪᒥᔅᑲᒡ ᐃᑎᑦ᙮
ᒋᓴᔅ ᒪᒃ ᓇᒪ ᐅᒋ ᑕᑈᐅᒐᔨᒪᐤ ᐛᔅ ᒥᓯᐛ ᐊᐛᔪᐛ ᒋ ‍ ᒋᔅᒐᔨᒪᐤ ᑕᓐ ᐊᓐ ᐊ ‍ ᐃᑕᔨᑕᑯᓯᔨᒋ᙮
ᓇᒪ ᑭᔭ ᐅᒋ ᓂᑐᐛᔨᑎᒻ ᒐᒋ ᐎᑎᒪᑯᑦ ᐊᐛᔪᐛ ᑕᓐ ᐊ ‍ ᐃᑕᔨᑕᑯᓯᔨᒋ ᐊᐛᔪᐛ ᐛᔅ ᒋ ‍ ᒋᔅᒐᔨᒪᐤ ᑕᓐ ᐊᓐ ᐊ ‍ ᐃᑕᔨᑕᑯᓯᔨᒋ᙮